神秀樓落成
作者：趙汝愚
朝代：宋

paragraphs: 魯侯作南門，春秋書不時。
嗟予春暮來，復遣秋暮歸。
巖巖龍固山，迢迢括蒼溪。
孤城煨燼餘，棟宇烟塵飛。
悠悠客行路，一夕固藩籬。
城中十萬家，奠枕將何期。
賓僚賈馬儔，邑下循良師。
經營有餘地，所就踰前規。
西風散黄菊，天宇澄清暉。
浩歌留飛仙，擊鼓驚馮夷。
分題雜險怪，醉墨翻淋漓。
別來冊府英，往往夢見之。
恍然今夕游，似夢疑復非。
夜深燈火闌，露下星斗移。
父老呼童兒，挽裳或褰衣。
來飲史君酒，聽歌史君詞。
有淚不忍彈，恐遂行人悲。